REGULAMENTUL (CE) NR. 41/2008 AL CONSILIULUI
din 14 ianuarie 2008
de modificare a Regulamentului (CE) nr. 1371/2005 de instituire a unei taxe antidumping definitive asupra importurilor de produse laminate plate din oțeluri cu siliciu numite „magnetice” cu grăunți orientați provenind din Statele Unite ale Americii și din Rusia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 11 alineatul (3),
având în vedere propunerea Comisiei prezentată după consultarea Comitetului consultativ,
întrucât:
A. MĂSURI ÎN VIGOARE
(1)
Prin Regulamentul (CE) nr. 1371/2005 (2), Consiliul a instituit o taxă antidumping definitivă asupra importurilor de produse laminate plate din oțeluri cu siliciu numite „magnetice” cu grăunți orientați (tole magnetice cu grăunți orientați sau „GOES”) provenind din Statele Unite ale Americii („SUA”) și din Rusia („regulamentul definitiv”).
(2)
Prin Decizia 2005/622/CE (3), Comisia a acceptat angajamentele privind prețurile, oferite de doi producători-exportatori care au cooperat și cărora li s-a impus o taxă specifică de 31,5 % (AK Steel Corporation, Statele Unite), respectiv 11,5 % [Novolipetsk Iron and Steel Corporation (NLMK), Rusia]. La scară națională, taxele antidumping care se aplică tuturor celorlalte societăți sunt de 37,8 % pentru Statele Unite și de 11,5 % pentru Rusia, cu excepția societății Viz Stal din Rusia, căreia i se aplică o taxă de 0 %.
B. ANCHETA ACTUALĂ
(3)
Informațiile de care dispune Comisia arată că anumite GOES, cu o grosime de cel mult 0,1 mm, datorită înaltei lor eficacități electromagnetice, a greutății reduse și a slabei generări de căldură asociată cu utilizarea lor, posedă proprietăți care nu apar la celelalte tipuri de GOES. Datorită acestor caracteristici, este considerat, de asemenea, că aceste produse au o utilizare diferită, cel mai des în industria aeronautică și în ingineria medicală. În consecință, s-a considerat adecvată reexaminarea dosarului cu privire la definiția produsului în cauză.
(4)
În urma consultării comitetului consultativ și după ce a constatat că există suficiente probe care să justifice inițierea unei proceduri de reexaminare intermediară parțială, Comisia a decis, printr-un aviz publicat în Jurnalul Oficial al Uniunii Europene, inițierea unei reexaminări intermediare parțiale, în conformitate cu articolul 11 alineatul (3) din regulamentul de bază (4). Ancheta s-a limitat la definirea produsului supus măsurilor în vigoare pentru a evalua necesitatea modificării acesteia.
C. PRODUSUL SUPUS REEXAMINĂRII
(5)
Produsele reexaminate sunt produse laminate plate din oțeluri cu siliciu numite „magnetice” cu grăunți orientați (GOES), înregistrate sub codurile NC 7225 11 00 (cu o lățime mai mare sau egală cu 600 mm) și 7226 11 00 (cu o lățime mai mică de 600 mm). Aceste coduri sunt menționate doar cu titlu informativ.
(6)
Tolele magnetice cu grăunți orientați sau GOES sunt produse din rulouri de tablă laminată la cald din oțel cu siliciu de diferite grosimi, ale căror structuri granulare sunt orientate uniform pentru a permite transmiterea unui câmp magnetic cu un înalt grad de eficiență. Pierderile la nivelul acestei conductivități magnetice, numite pierderi în miez, constituie principalul indicator al calității produsului.
(7)
În mod tradițional, pe piață se disting produse de două tipuri de calitate, cel cu înaltă permeabilitate (conductivitate ridicată) și cel de calitate standard. Produsele cu o înaltă permeabilitate au pierderi în miez reduse, indiferent de grosimea tolei. Aceste caracteristici sunt în mod special relevante pentru producătorii industriali de transformatoare electrice.
D. ANCHETA
(8)
Comisia a informat toți producătorii comunitari de tole magnetice cu grăunți orientați (GOES), toți importatorii și utilizatorii cunoscuți, cât și toți producătorii-exportatori cunoscuți din SUA și Rusia cu privire la inițierea reexaminării.
(9)
Comisia a solicitat informații de la toate părțile menționate mai sus, cât și de la acele părți care s-au făcut cunoscute în termenele stabilite în avizul de deschidere a anchetei. De asemenea, Comisia a oferit părților interesate posibilitatea de a-și face cunoscute în scris punctele de vedere și de a solicita o audiere.
(10)
Următoarele societăți au cooperat la anchetă și au furnizat Comisiei informații relevante:
Producători comunitari
-
ThyssenKrupp Electrical Steel GmbH, Gelsenkirchen, Germania
-
Orb Electrical Steels Limited - Cogent Power Limited, Newport, Regatul Unit
Producători de produse GOES din SUA
-
AK Steel Corporation, Butler, Pensilvania
-
Allegheny Technologies Incorporated, Pittsburgh, Pensilvania
Producători de produse GOES din Rusia
-
Novolipetski Iron & Steel Corporation (NLMK), Lipetsk
-
VIZ Stal, Ekaterinburg
Producător de produse GOES subțiri din SUA
-
Arnold Magnetic Technologies, Marengo, Illinois
Importator comunitar de produse GOES subțiri
-
Gebruder Waasner GmbH, Forchheim, Germania
Utilizatori comunitari de produse GOES subțiri
-
Gebruder Waasner GmbH, Forchheim, Germania
-
Sangl GmbH, Erlangen, Germania
-
Vacuumschmelze GmbH, Hanau, Germania.
E. REZULTATELE ANCHETEI
1. Diferență între producătorii de GOES „normale” și producătorii de GOES „subțiri”
(11)
Niciunul dintre producătorii de tole magnetice cu grăunți orientați (GOES) care au făcut obiectul acestei anchete în cadrul procedurii care a dus la impunerea măsurilor în vigoare nu produce GOES cu grosimea luată în considerare de actuala anchetă asupra definiției produsului.
(12)
Nici ThyssenKrupp Electrical Steel GmbH, nici Orb Electrical Steels Limited (Cogent) nu produc GOES subțiri, același lucru fiind valabil în cazul producătorilor americani (AK Steel Corporation și Allegheny Technologies Incorporated) și în cazul producătorilor din Rusia (VIZ Stal și NLMK). În consecință, niciunul dintre acești producători nu a avut un interes direct și niciunul nu s-a opus unei eventuale excluderi a produselor GOES subțiri din domeniul de aplicare al măsurilor.
(13)
Producerea de GOES subțiri necesită o relaminare, procedeu pus la punct de societăți specializate, dintre care doar două sunt cunoscute Comisiei în țările în cauză: producătorul american Arnold Magnetic Technologies și producătorul rus Ileko (Asha), dintre care numai primul a cooperat la anchetă. După cum s-a menționat mai sus la considerentele 10 și 11, nicio producție de acest tip nu este cunoscută în comunitate.
2. Diferențierea produselor
(14)
AK Steel Corporation a produs GOES subțiri până în 1971, așa-numitele produse de calitate T (T-grades). Procesul de producție începea de la tole magnetice cu grăunți orientați complet finisate (atât standard, cât și cu înaltă permeabilitate); învelișul de laminare era apoi înlăturat, tolele erau relaminate, recoapte și li se aplica un nou strat de acoperire. S-au remarcat utilizări finale specifice ale acestor produse în industria aeronautică, la fabricarea transformatoarelor și într-o gamă largă de aplicații electrotehnice, pentru care dimensiunile și greutatea materialului sunt de o importanță fundamentală. S-a constatat că astfel de GOES subțiri nu sunt interschimbabile cu alte GOES.
(15)
S-a verificat, de asemenea, dacă tolele de calitate T reprezentau un produs care putea fi diferențiat de GOES „normale” pe baza caracteristicilor tehnice. S-a constatat că procedeul de relaminare (care constă într-o etirare la rece și o aplatizare), recoacere și aplicare a unui nou strat de acoperire modifică în mod radical specificațiile tehnice ale produsului, lucru confirmat de absența garanției originale a producătorului.
(16)
De asemenea, s-a constatat că caracteristica fizică legată de grosime nu se limitează la dimensiunea de 0,10 mm, care era grosimea maximă prevăzută în avizul de deschidere. Grosimile cele mai frecvent întâlnite în comerț sunt cele de 0,1016 mm și de 0,1524 mm, care în Statele Unite sunt numite 4 „mil” respectiv 6 „mil”. Un „mil” reprezintă o miime de țol, adică 0,0254 mm.
(17)
Definiția produsului de tip „GOES subțire” trebuie, prin urmare, să precizeze că este vorba de produse GOES relaminate cu o grosime maximă de 0,16 mm, recoapte și cărora li s-a aplicat un nou strat de acoperire.
F. APLICAREA RETROACTIVĂ
(18)
Având în vederile constatările de mai sus, potrivit cărora caracteristicile fizice și tehnice de bază și utilizările finale ale produselor GOES subțiri sunt diferite față de ale celorlalte GOES, se consideră oportună scutirea de măsurile antidumping în vigoare a produselor GOES cu o grosime de cel mult 0,16 mm.
(19)
În consecință, pentru produsele care nu intră sub incidența articolului 1 alineatul (1) din Regulamentul (CE) nr. 1371/2005, astfel cum a fost modificat prin prezentul regulament, taxele antidumping definitive achitate sau înscrise în evidența contabilă în conformitate cu articolul 1 alineatul (1) din Regulamentul (CE) nr. 1371/2005 în versiunea inițială a acestuia ar trebui rambursate sau remise.
(20)
Rambursarea sau remiterea trebuie solicitată de la autoritățile vamale naționale în conformitate cu legislația vamală aplicabilă.
(21)
Întrucât prezenta anchetă de reexaminare urmărea doar precizarea produsului și întrucât nu se presupunea acoperirea acestui produs de măsurile inițiale, în scopul evitării oricărui prejudiciu care ar putea fi cauzat importatorilor produsului, se consideră indicată aplicarea concluziilor de mai sus începând cu data intrării în vigoare a regulamentului definitiv. În plus, ținând cont de intrarea în vigoare relativ recentă a regulamentului inițial și de un număr de cereri de rambursare estimat ca fiind limitat, nu există niciun motiv imperios care să împiedice o aplicare retroactivă.
(22)
Prezenta reexaminare nu modifică data la care va expira Regulamentul (CE) nr. 1371/2005 al Consiliului în conformitate cu articolul 11 alineatul (2) din regulamentul de bază,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 1371/2005, alineatul (1) se înlocuiește cu următorul text:
„(1) Se instituie o taxă antidumping definitivă la importurile de produse laminate plate din oțeluri cu siliciu numite „magnetice” cu grăunți orientați, cu o grosime mai mare de 0,16 mm, originare din Statele Unite ale Americii și din Rusia, clasificate în conformitate cu codurile NC ex 7225 11 00 (produse cu o lățime mai mare sau egală cu 600 mm) (codul TARIC 7225110010) și ex 7226 11 00 (produse cu o lățime mai mică de 600 mm) (codurile TARIC 7226110011 și 7226110091).”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 28 august 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 ianuarie 2008.